Svenske techpionerer skal levere teknologi til PlayStation VR2

Når PlayStation VR2 rammer butikshylderne, bliver det med avanceret svensk teknologi ombord. Sony har nemlig valgt virksomheden Tobii, der er aktiv inden for øjenstyring, som leverandør til det nye VR2-headset. Det fortæller selskabet i en pressemeddelelse.

Ifølge Tobii vil indtægterne fra handlen udgøre mere end ti procent af virksomhedens samlede omsætning i 2022.

– PlayStation VR2 vil sætte nye standarder for virtual reality og hjælpe millioner af mennesker rundt om i verden med at få mulighed for at opleve styrken ved ​​eyetracking. Vores partnerskab med Sony Interactive Entertainment er yderligere et bevis på, at Tobii kan levere verdensførende teknologi og banebrydende løsninger i store mængder, siger Anand Srivatsa, administrerende direktør for Tobii.

Websitet Engadget har tidligere testet selskabets eyetracking-teknologi og roser den i høje vendinger:

“At prøve Tobiis teknologi i bare 30 minutter har allerede ødelagt min oplevelse for ethvert VR-headset uden det. Det vil jeg kalde en succes.”

Tobii blev grundlagt i 2001 og udvikler teknologi til øjensporing og øjenkontrol. Virksomheden er opdelt i to afdelinger: Tobii Pro (eye tracking til forskning og kommercielt brug) og Tobii Tech (der beskæftiger sig med blandt andet vr og gaming). De har mere end 60 medarbejdere.

Oprindeligt skulle PlayStation VR2 være lanceret til efteråret, men seneste rygter hævder, at headsettet er skudt til 2023. Den primære grund til den rygtede udskydelse, siges at være grundet den fortsatte mangel på PlayStation 5-konsoller.

Svenske techpionerer skal levere teknologi til PlayStation VR2